8 Hane kry trekpas ná gefuif | Netwerk24
Jacques Brunel, hoofafrigter van die Franse rugbyspan, het agt spelers die trekpas gegee voor die span se volgende Sesnasies-rugbystryd teen Italië.
Teddy Thomas. Foto: Getty Images
Alexandre Lapandry, Arthur Iturria, Anthony Belleau, Félix Lambey, Jonathan Danty, Rémi Lamerat, Louis Picamoles en Teddy Thomas se naam het nie Dinsdag verskyn in die Hane se groep vir die stryd teen die Azzurri op 23 Februarie in Marseille, Frankryk, nie.
Dié spelers, wat nie by die naam genoem is in die Franse Rugbyfederasie (FFR) se verklaring nie, is gestraf weens hul swak gedrag in Edinburg ná Sondag se nederlaag teen Skotland.
Daar is Maandag berig dat die Skotse polisie etlike spelers ondervra het oor 'n beweerde voorval van seksuele aanranding in die vroeë oggendure ná die stryd op Murrayfield. Geen bewyse kon egter gevind word dat 'n misdaad gepleeg is nie.
"Jacques Brunel het besluit om die spelers weg te laat wat ná die nederlaag teen Skotland gaan kuier het. Hulle het met hul wangedrag gewys dat hulle nie hul pligte as internasionale spelers respekteer nie," het die FFR luidens 'n verklaring gesê.
Die verlies van die vleuel Thomas sal veral 'n gevoelige slag vir die Franse span wees, aangesien hy sy span se voorste driedrukker in vanjaar se kompetisie is.
Thomas het twee keer in 'n opwindende, wipplank-wedstryd teen die Skotte gaan druk.
Frankryk is nog op soek na sy eerste oorwinning in vanjaar se kompetisie, nadat hy met 13-15 teen Ierland verloor het en Skotland hom met 32-26 getroef het. – Reuters